Bakeresete ba ba godileng semoyeng ba lemoga gore go botlhale go tila go dira dilo tse di feteletseng tse di dirwang ke batho ba ba sa itseng melaometheo ya bomodimo kana ba ba se nang sepe le yone. Re itse gore meetlo e e seng tekatekano le e e seng ya Dikwalo ‘ga e tswe mo go Rara, mme e tswa mo lefatsheng le le fetang.’ (1 Joh. 2: 15-17) Re tshwanetse go ikela tlhoko thata gore re se ka ra iphitlhela re na le moya o e seng wa Bokeresete wa kgaisano, re leka go gaisa ba bangwe. (Bagal. 5:26) Dilo tse di diragetseng mo nakong e e fetileng di bontsha gore mo ditsong tse mo go tsone baswi ba boifiwang thata, gantsi go tla batho ba bantsi thata kwa diphitlhong mme go nna thata go di laola, mme seo se ka dira gore di tswe mo taolong ka bonako. Go tlotla baswi go ka tlhotlheletsa batho ba ba sa dumeleng gore ba felele ba itshwara ka tsela e e sa tsamaisaneng le Dikwalo. Kwa diphitlhong tseo, batho ba ka nna ba lelela kwa godimo mo go feteletseng, ba tlamparela setopo, ba bua le sone jaaka e kete ke motho yo o tshelang, ba bo ba kgomaretsa madi le dilo tse dingwe mo go sone. Fa seno se ka direga kwa phitlhong ya Mokeresete, se ka tlisa kgobo mo leineng la ga Jehofa le mo bathong ba gagwe.—1 Pet. 1:14-16.